การรถไฟแห่งประเทศไทย ร่วมกับกระทรวงสาธารณสุข จัดกิจกรรมรณรงค์ทําความสะอาดภายในสถานีกรุงเทพและตู้โดยสารบนขบวนรถ
การรถไฟแห่งประเทศไทย ร่วมกับกระทรวงสาธารณสุข จัดกิจกรรมรณรงค์ทําความสะอาดภายในสถานีกรุงเทพและตู้โดยสารบนขบวนรถ นายสาธิต ปิตุเตชะ รัฐมนตรีช่วยว่าการกระทรวงสาธารณสุข เป็นประธานในกิจกรรมรณรงค์ทําความสะอาดภายในสถานีกรุงเทพและตู้โดยสารบนขบวนรถ พร้อมด้วยนายวรวุฒิ มาลา รักษาการในตำแหน่ง ผู้ว่าการรถไฟแห่งประเทศไทย แพทย์หญิงพรรณพิมล วิปุลากร อธิบดีกรมอนามัย ร่วมกิจกรรม รัฐมนตรีช่วยว่าการกระทรวงสาธารณสุข เปิดเผยว่า เพื่อสื่อสารความรู้ความเข้าใจให้ประชาชนมีพฤติกรรมสุขภาพที่เหมาะสม โดยเฉพาะเมื่อต้องใช้บริการขนส่งสาธารณะที่มีผู้คนจํานวนมาก ต้องมีการป้องกันตนเองที่ดี ซึ่งสถานีรถไฟกรุงเทพหรือหัวลําโพง ถือเป็นขนส่งสาธารณะที่เป็นแหล่งรวมของประชาชนจากทุกพื้นที่ทุกภาคของประเทศ จึงต้องเน้นย้ำความสําคัญ ในการเฝ้าระวังด้านสุขภาพให้กับผู้ใช้บริการ สำหรับการลงพื้นที่สถานีกรุงเทพในครั้งนี้ เพื่อรณรงค์สร้างความตระหนักรู้ให้กับประชาชนและผู้ที่ปฏิบัติงานภายในสถานีและตู้โดยสารรถไฟ ให้มีความรู้ความเข้าใจในเรื่องความสะอาด ปลอดภัย โดยเฉพาะจุดเสี่ยง ที่ต้องเน้นย้ำอย่างสม่ำเสมอ แบ่งเป็นส่วนที่ 1 อาคารสถานีผู้โดยสารและขบวนรถ ให้ทําความสะอาดยานพาหนะ ทุกรอบที่ให้บริการหลังมีการให้บริการ เน้นการเช็ดทําความสะอาดที่มีการสัมผัสบ่อยๆ เช่น ราวจับ ที่นั่ง กระจก ภายในตู้โบกี้ เป็นต้น โดยทําความสะอาดด้วยน้ำผงซักฟอก หรือน้ำยาทําความสะอาดทั่วไป กรณีที่มีตู้นอนและมีอุปกรณ์อํานวยความสะดวก เช่น ผ้าห่ม ปลอกหมอน ต้องเปลี่ยนทุกรอบที่ให้บริการและนําไปซักให้สะอาดและเน้นทําความสะอาด 7 จุดเสี่ยงปนเปื้อนเชื้อโรคในห้องส้วม ได้แก่ ที่จับสายฉีดชําระ บริเวณพื้นห้องส้วม ที่รองนั่งโถส้วม ที่กดโถส้วม โถปัสสาวะ ที่เปิดก๊อกอ่างล้างมือ และกลอนประตูหรือลูกบิด และส่วนที่ 2 ผู้ปฏิบัติงาน ให้เพิ่มความตระหนักแก่พนักงานทําความสะอาด โดยสวมหน้ากากผ้าและถุงมือยางขณะปฏิบัติงาน เพื่อลดความเสี่ยงปนเปื้อนเชื้อโรคด้านการรถไฟแห่งประเทศไทย จัดแอลกอฮอล์เจลสำหรับผู้ใช้บริการที่สถานี โดยจัดวางไว้ในจุดที่ให้บริการตั้งแต่ประตูทางเข้าทุกด้านและภายในห้องโถงสถานี รวมถึงบริเวณรอบนอกสถานีตามจุดที่เหมาะสม เมื่อสถานีปิดทำการทำความสะอาดพื้นที่บริเวณภายในสถานีและพื้นที่โดยรอบสถานี พร้อมฉีดพ่นน้ำยาฆ่าเชื้อโรค เพื่อป้องกันการแพร่กระจายของเชื้อไวรัสให้เจ้าหน้าที่จำหน่ายตั๋วและผู้ที่ปฏิบัติงานในสถานีสวมหน้ากากอนามัยทุกครั้ง เมื่อให้บริการผู้โดยสารด้านขบวนรถ ทำความสะอาดรถโดยสารทุกคันก่อนนำไปบริการผู้โดยสาร พร้อมทำการฉีดพ่นน้ำยาฆ่าเชื้อโรคเพื่อควบคุมและป้องกันการแพร่กระจายของไวรัส  ให้พนักงานขบวนรถทุกคนสวมหน้ากากอนามัย เมื่อขึ้นให้บริการผู้โดยสารบนขบวนรถเมื่อขบวนรถถึงปลายทางจัดให้มีการทำความสะอาด/ฉีดพ่นน้ำยาฆ่าเชื้อโรคตู้โดยสารทุกคันและทุกขบวน เพื่อสร้างความเชื่อมั่นให้กับผู้ใช้บริการ